<classify> WAZIRI wa Habari, Sanaa, Utamaduni na Michezo, Dk Harrison Mwakyembe amesema Sheria ya Huduma za Habari inayoanza utekelezaji mwaka huu itawabana wamiliki wa vyombo vya habari wanaowatumia waandishi bila kuwa na mkataba wa ajira.Alisema ni jambo la kushangaza kuona waandishi wa habari wanafanya kazi kwa miaka mingi bila kuajiriwa akichukulia mfano wa manamba.Akizungumza na waandishi wa habari jana jijini Dar es Salaam katika semina ya haki za binadamu, maadili na utayarishaji wa vipindi iliyoandaliwa na Kampuni ya Mac D Promotion, Dk Mwakyembe alisema wanapoanza utekelezaji wa sheria hiyo namba 122016 vyombo vingi vya habari vitatikisika.Ni heri kuwa na waandishi watatu kwenye chombo kimoja cha habari kuliko kuwa na waandishi 50 ambao wanafanya kazi kama manamba. Waandishi wengi wakiacha kazi wanarudi majumbani kama walivyo, hilo hatutakubali ni lazima haki za wafanyakazi zifuatwe, alisema. Alisisitiza utekelezaji huo utasaidia kuwepo kwa baraza huru la habari, kuunda chombo cha malalamiko ambacho kitakuwa mfano wa mahakama na wataunda mfuko wa waandishi wa habari kwa ajili ya kuwasomesha nje ya nchi. Pia alivitaka vyombo vya habari nchini kujenga madaraja ya mawasiliano na serikali na si taasisi za nje. Alieleza serikali ndio yenye uwezo wa kusaidia vyombo vya habari vya ndani kupata habari sahihi na si taasisi au wafadhili kutoka nje ya nchi.Dk Mwakyembe alisema serikali ipo bega kwa bega na vyombo vya habari ili wananchi waweze kupata habari zilizo makini. Mkurugenzi wa Kampuni ya Mac D Promotion, Deogratius Rweyunga alisema kampuni hiyo imekuwa mstari wa mbele kutoa mafunzo kwa wanahabari nchini ili waweze kupata uzoefu katika kazi zao. Alisema mambo ya kuzingatia ambayo waandishi wa habari wanatakiwa kuyafanya ni kufuata maadili na kutumia kalamu zao vizuri kuleta maendeleo na si kubomoa. Mkurugenzi wa Kituo cha Sheria na Haki za Binadamu LHRC, Anna Henga aliwataka waandishi wa habari kuandika habari zinazomlenga mwananchi moja kwa moja kwa kuzingatia maadili. Alisema ni lazima kuwe na muendelezo wa habari na kufanya habari za uchunguzi ili kuibua matatizo na kuyatafutia ufumbuzi.Henga alisema Katiba ya Tanzania ibara ya 18 inaeleza kuhusu haki za uhuru, kutoa na kupata habari ambayo ni ibara nzuri kuliko zote zilizopo Afrika Mashariki. Mwezeshaji wa semina hiyo Allan Lawa ambaye pia ni mjumbe wa Jukwaa la Wahariri Tanzania TEF, alisema ni lazima kuachana na uandishi wa habari wa mazoea, badala yake kuandika habari zitakazosaidia kuondoa matatizo katika jamii.  <topic>: kitaifa 